દશેરા નિમિત્તે ભાજપનાં વડાંમથકે મણિશંકર ઐયર, શશી થરૂર, દિગ્વિજયસિંહ, ગુલામનબી આઝાદ અને નવજોત સિદ્ધુ જેવા કોંગ્રેસી નેતાઓની છબી લગાવી તેને હારતોરા કરી તેનું શસ્ત્રપૂજન કરવામાં આવ્યું હતું. ભાજપના નેતાઓએ હરખાતાં હરખાતાં કહ્યું હતું કે આ બધાં એવાં શસ્ત્રો છે જે અત્યારે દુશ્મન કોંગ્રેસના ભાથામાં છે પરંતુ તે અમારા માટે કામ કરે છે. એક રીતે દુનિયાની તમામ લડાઇઓના ઇતિહાસમાં આ આયુધો એ રીતે અનોખાં છે કે તેને અમારે છોડવાં કે વાપરવાં પડતાં નથી પરંતુ તે આપમેળે ચાલે છે અને અમારા દુશ્મન કેમ્પમાં મતોની વ્યાપક ખુવારી સર્જે છે. છેલ્લા કેટલાય સમયથી ભાજપ જ્યારે પણ સંકટમાં હોય ત્યારે આ શસ્ત્રો આપમેળે ફૂટીને કે આમતેમ ચાલી જઇને ભાજપનો વિજયપથ સુનિશ્ચિત કરી આપે છે.